Vermiste Windhoek-vrou se motor gevindElna-Marie Abbott (Foto: Facebook via Elizma Theron) ŉ Span speurders het Elna-Marie Abbott, niggie van die sangeres Elizma Theron, en wie se onthoofde liggaam Vrydagoggend op ŉ treinspoor in Windhoek aangetref is, se motor gevind. Niël Terblanché van die Namibiese koerant Informanté berig die silwerkleurige Volkswagen Golf is in die gebied van Ausspannplatz in ŉ parkeerterrein van Merensky Tower in Windhoek se middestad gevind. Abbott se onthoofde liggaam is op ŉ treinspoor, ongeveer 2 km van waar haar motor opgespoor is, gevind. ŉ Kondukteur van die TransNamib het Abbott se lyk vanoggend op die spoor naby die Game-winkelsentrum in Windhoek gesien en die polisie ontbied. Luidens berigte is Abbott se liggaam op die treinspoor geplaas in ŉ poging om die voorval na ŉ selfmoord te laat lyk. Daar word bespiegel dat Abbott moontlik vermoor is omdat die wonde aan haar lyk glo nie ooreenstem met die wonde wat treinwiele sou veroorsaak nie. Abbott is eergister as vermis aangemeld. Vriende en familie van die 29-jarige vrou het hulle na sosiale media gewend en daar gepleit vir hulp om Abbott op te spoor. Theron het op haar amptelike Facebook-blad gesê die familie se harte is stukkend. Sy het ook bevestig die motor is gevind.